Chris John

Yohannes Christian (Chris) John (s. 14. syyskuuta 1979 Jakarta) on indonesiankiinalainen nyrkkeilijä ja entinen WBA-ammattilaisliiton maailmanmestari höyhensarjassa. Hän on menestynyt myös kiinalaisessa wushu-kamppailumuodossa.

Nyrkkeilyura
Chris aloitti nyrkkeilyn kuusivuotiaana isänsä, entisen nyrkkeilijän Johan Cahyadin valmennuksessa.Chris John - Boxrec.com  Amatöörinä hän voitti 15-vuotiaana oman kaupunkinsa Banjarnegaran mestaruuden ennen siirtymistään Semarangiin Sutan Rambingin valmennukseen ja manageroitavaksi. 

Ammattilaisuransa Chris aloitti vuonna 1998 ja jo ensimmäisen ammattilaisvuotensa aikana otteli kymmeneräisiäkin otteluita voittaen lähes puolet vastustajistaan tyrmäyksellä. Heinäkuussa 1999 hän voitti Indonesian höyhensarjan mestaruuden ottelussa Muhammad Alfaridzia vastaan. Vaikka Chris itse kävi ottelussa jo ensimmäisessä erässä kahdesti kanveesissa, voitti hän lopulta mestaruuden tyrmäyksellä 12. erässä. Hän puolusti titteliään kahdesti. Marraskuussa 2001 Chris voitti Aasian höyhensarjan mestaruuden seitsemännen erän teknisellä tyrmäyksellä maanmiehestään Soleh Sundavasta. Hän puolusti mestaruuttaan viidesti, joka kerta voitolla ennen täyttä aikaa. 

Syyskuussa 2003 Chris pääsi iskemään väliaikaisesta WBA-liiton höyhensarjan maailmanmestaruudesta kolumbialaista Oscar Leonia vastaan. Hän sai tittelin pian kokonaan omiin nimiinsä mestari Derrick Gainerin hävittyä ottelunsa Juan Manuel Márquezille. Chris puolusti titteliään ensimmäisen kerran pistevoitolla Osamu Satoa vastaan. Tokiossa käyty kamppailu oli Chrisin ensimmäinen esiintyminen kotimaansa ulkopuolella. Seuraava puolustus Jose Rojasia vastaan tuomittiin ratkaisemattomaksi, kun ottelu jouduttiin keskeyttämään neljännessä erässä päiden yhteen osumisen seurauksena. Chrisin seuraava haastaja huhtikuussa 2005 oli vanha mestari Gainer. Chris kävi avauserässä lattiassa, mutta voitti lopulta täydet erät kestäneen ottelun kaikin tuomariäänin. Sittemmin Chris on menestyksekkäästi puolustanut mestaruuttaan Tommy Brownea, Juan Manuel Márquezia, Renan Acostaa, Jose Rojasia, Zaiki Takemotoa, Roinet Caballeroa, Hiroyuki Enokia, ja Rocky Juarezia vastaan. Juarezia vastaan käyty kamppailu päättyi ratkaisemattomaan kaikkien tuomareiden katsottua ottelun päättyneen tasapisteisiin.Chris John vs. Rocky Juarez - Boxrec.com  Hänen heinäkuulle 2008 suunniteltu ottelunsa Jackson Asikua vastaan jouduttiin perumaan rahoitusepäselvyyksien vuoksi. 

Chris on Indonesian nyrkkeilyhistorian kolmas ammattilaisten maailmanmestari. Kaksi muuta ovat Ellyas Pical ja Nico Thomas, joiden menestysvuodet ajoittuivat 1980-luvulle. Syyskuussa 2004 Muhammad Rachmanista tuli neljäs indonesialainen nyrkkeilyn maailmanmestari, kun hän voitti IBF-liiton minikärpässarjan tittelin.

Wushu
Chris on nyrkkeilyn lisäksi saavuttanut menestystä myös kiinalaisessa wushu-taistelulajissa. Hän voitti 1997 Kaakkois-Aasian kisoissa Jakartassa lajissa kultaa ja vuonna 2001 Kuala Lumpurissa pronssia. Lisäksi hän on voittanut lajissa maansa mestaruuden.

Lähteet
 Henkilökuva Chris Johnin kotisivuilla  
 Ammattilaisottelutilastot BoxRec-tietokannassa 
 The Jakarta Post: Chris John forfeits world title 

Viitteet

Luokka:Indonesialaiset nyrkkeilijät
Luokka:Vuonna 1979 syntyneet
Luokka:Elävät henkilöt